SCBAM ควักกว่า 60 ลบ. ปันผล 3 กองหุ้นต่างประเทศ
SCBAM ควักกว่า 60 ลบ. ปันผล 3 กองหุ้นต่างประเทศ โกลบอลอิควิตี้-ยุโรป-จีน กำหนดจ่ายเงินปันผล 9 สิงหาคม 2562
SCBAM ควักกว่า 60 ลบ. ปันผล 3 กองหุ้นต่างประเทศ โกลบอลอิควิตี้-ยุโรป-จีน กำหนดจ่ายเงินปันผล 9 สิงหาคม 2562
22 ส.ค. 2562

นายณรงค์ศักดิ์ ปลอดมีชัย ประธานเจ้าหน้าที่บริหาร บริษัทหลักทรัพย์จัดการกองทุน ไทยพาณิชย์ จำกัด (SCBAM) เปิดเผยว่า บริษัทฯ เตรียมจ่ายเงินปันผลกองทุนหุ้นที่ลงทุนในตลาดหุ้นต่างประเทศ สำหรับผลการดำเนินงานระหว่างวันที่ 1 กุมภาพันธ์ 2562 – วันที่ 19 กรกฎาคม 2562 ให้กับผู้ถือหน่วยพร้อมกันในวันที่ 9 สิงหาคม 2562 จำนวน 3 กองทุน มูลค่ารวมกว่า 60 ล้านบาท
โดยประกอบด้วย กองทุนเปิดไทยพาณิชย์ โกลบอล อิควิตี้ (SCBGEQ) ในอัตรา 0.1491 บาทต่อหน่วย นับเป็นครั้งที่ 10 รวมจ่ายปันผล 1.8907 บาทต่อหน่วย (นับจากจัดตั้งเมื่อ 14 ก.พ.2556) กองทุนเปิดไทยพาณิชย์หุ้นยุโรป (SCBEUEQ) ในอัตรา 0.2376 บาทต่อหน่วย นับเป็นครั้งที่ 9 รวมจ่ายปันผล 1.5346 บาทต่อหน่วย (นับจากจัดตั้งเมื่อ 26 ก.พ.2557) และกองทุนเปิดไทยพาณิชย์หุ้นจีนเอแชร์ (SCBCHA) ในอัตรา 0.1388 บาทต่อหน่วย นับเป็นครั้งที่ 5 รวมจ่ายปันผล 0.4619 บาทต่อหน่วย (นับจากจัดตั้งเมื่อวันที่ 13 ก.พ. 2558)
สำหรับผลการดำเนินงานของกองทุนหุ้นต่างประเทศทั้ง 3 กองทุนดังกล่าว โดยตั้งแต่ต้นปีจนถึงปัจจุบัน (ข้อมูล ณ วันที่ 5 ส.ค.2562) กองทุนเปิดไทยพาณิชย์ โกลบอลอิควิตี้ (SCBGEQ) มีผลการดำเนินงานอยู่ที่ 12.64% ต่อปี ซึ่งเน้นลงทุนในหน่วยลงทุนของกองทุนรวมต่างประเทศเพียงกองทุนเดียว ได้แก่ กองทุน Veritas Global Focus (กองทุนหลัก) ชนิดหน่วยลงทุน (share class) “C share class” ใน class ที่ลงทุนด้วยสกุลเงินดอลล่าร์สหรัฐ (USD) ซึ่งบริหารจัดการโดย Veritas Asset Management กองทุนดังกล่าวมีนโยบายเน้นลงทุนในหุ้นของบริษัทที่จดทะเบียนซื้อขายในตลาดหลักทรัพย์ทั่วโลกซึ่ง โดยกองทุนนี้จัดเป็นกองทุน 5 ดาว ประเภท Thailand Fund Global Equity ของมอร์นิ่งสตาร์ (ณ วันที่ 31 พ.ค. 2562)
ส่วนกองทุนเปิดไทยพาณิชย์หุ้นยุโรป (SCBEUEQ) มีผลการดำเนินงานอยู่ที่ 12.09% ต่อปี ซึ่งมีนโยบายการลงทุนในหน่วยลงทุนของกองทุนรวมต่างประเทศเพียงกองทุนเดียว ได้แก่ iShares STOXX Europe 600 (DE) บริหารงานภายใต้ความดูแลของ BlackRock Asset Management Deutschland AG และลงทุนในสกุลเงินยูโร โดยมีนโยบายลงทุนในหุ้นที่เป็นส่วนประกอบของดัชนี STOXX Europe 600 เพื่อให้ผลการดำเนินงานของกองทุนใกล้เคียงกับผลตอบแทนของดัชนีSTOXX Europe 600 สำหรับกองทุนนี้จัดเป็นกองทุน 4 ดาว ประเภท Thailand Fund Europe Equity ของมอร์นิ่งสตาร์ (ณ วันที่ 31 พ.ค. 2562)
ด้านกองทุนเปิดไทยพาณิชย์หุ้นจีนเอแชร์ (SCBCHA) มีผลการดำเนินงานอยู่ที่ 21.50% ต่อปี ซึ่งเป็นกองทุนที่เน้นลงทุนในหน่วยลงทุนของกองทุนรวมต่างประเทศเพียงกองทุนเดียว ได้แก่ ChinaAMC CSI 300 Index ETF (กองทุนหลัก) ที่ซื้อขายในตลาดหลักทรัพย์ฮ่องกง บริหารงานภายใต้ความดูแลของ China Asset Management (Hong Kong) Limited และลงทุนในสกุลเงินหยวน (RMB) โดยมีนโยบายลงทุนในหุ้นที่เป็นส่วนประกอบของดัชนี CSI 300 เพื่อให้ผลการดำเนินงานของกองทุนก่อนหักค่าธรรมเนียมและค่าใช้จ่ายใกล้เคียงกับผลตอบแทนของดัชนี CSI 300